Štatút Rady vlády Slovenskej republiky pre ľudské práva, národnostné menšiny a rodovú rovnosť

v znení neskorších dodatkov

Čl. 1
Úvodné ustanovenie

Štatút Rady vlády Slovenskej republiky pre ľudské práva, národnostné menšiny a rodovú rovnosť (ďalej len „štatút") upravuje postavenie, pôsobnosť, zloženie, charakter zasadnutí a úlohy Rady vlády Slovenskej republiky pre ľudské práva, národnostné menšiny a rodovú rovnosť (ďalej len „rada“).

Čl. 2
Postavenie rady

Rada je stálym odborným, poradným, koordinačným a konzultatívnym orgánom vlády Slovenskej republiky (ďalej len „vláda“) v oblasti ochrany základných ľudských práv a slobôd, politických a občianskych práv, práv národnostných menšín a etnických skupín, hospodárskych, sociálnych a kultúrnych práv, práv na ochranu životného prostredia a kultúrneho dedičstva, v oblasti práv dieťaťa a presadzovania najlepšieho záujmu dieťaťa, pri presadzovaní zásady rovnakého zaobchádzania a princípu rovnosti vrátane rodovej rovnosti (ďalej len „oblasť ľudských práv“).

Čl. 3
Pôsobnosť rady

(1) Rada v oblasti svojej pôsobnosti sleduje dodržiavanie Ústavy Slovenskej republiky, Listiny základných práv a slobôd, medzinárodných zmlúv o ľudských právach a základných slobodách, ktorými je Slovenská republika viazaná, právne záväzných aktov Európskej únie a ďalších právnych predpisov upravujúcich ochranu a dodržiavanie základných ľudských práv 
a slobôd. Rada pôsobí v záujme zvýšenia všeobecného povedomia v oblasti ľudských práv, informovanosti o stave ich dodržiavania a prijímania  opatrení na ich presadzovanie. Rada kladie dôraz na odporúčania nezávislých inštitúcií pôsobiacich v oblasti ľudských práv, odborných orgánov a inštitúcií Organizácie Spojených národov, Rady Európy, Európskej únie, Organizácie pre bezpečnosť a spoluprácu v Európe, pričom sleduje vývoj a nové práva v oblasti ľudských práv.

(2) Rada plní úlohy podľa vlastného plánu činnosti, ktorý je v súlade s plánom práce vlády a s plánom legislatívnych úloh vlády a nadväzuje na ne. Rada schvaľuje návrh plánu svojej činnosti vypracovaný tajomníkom rady.

(3) Rada vo svojej pôsobnosti najmä:

a) zaujíma stanoviská k vnútroštátnemu plneniu medzinárodných záväzkov Slovenskej republiky v oblasti ochrany ľudských práv, predovšetkým záväzkov vyplývajúcich                   z medzinárodných dohovorov vrátane súvisiacich opčných protokolov ratifikovaných Slovenskou republikou a zmlúv o ľudských právach a základných slobodách, ktorých je Slovenská republika zmluvnou stranou. Najmä:

1. Medzinárodného paktu o občianskych a politických právach (New York, 16.12.1976, vyhláška č. 120/1976 Zb.), 
2. Medzinárodného paktu o hospodárskych, sociálnych a kultúrnych právach (New York, 07.10.1968, vyhláška č. 120/1976 Zb.), 
3. Dohovoru o ochrane ľudských práv a základných slobôd (Rím, 04.11.1950, oznámenie       č. 209/1992 Zb.),
4. Medzinárodného dohovoru o odstránení všetkých foriem rasovej diskriminácie (New York, 07.03.1966, vyhláška č. 95/1974 Zb.), 
5. Dohovoru o odstránení všetkých foriem diskriminácie žien (New York, 18.12.1979, vyhláška č. 62/1987 Zb.),
6. Dohovoru o právach dieťaťa (New York, 20.11.1989, oznámenie č. 104/1991 Zb.),
7. Dohovoru proti mučeniu a inému krutému, neľudskému alebo ponižujúcemu zaobchádzaniu alebo trestaniu (New York, 10.12.1984, vyhláška č. 143/1988 Zb.),
8. Dohovoru o právach osôb so zdravotným postihnutím (New York, 13.12.2006, oznámenie    č. 317/2010 Z. z.),
9. Dohovoru o právnom postavení utečencov (Ženeva, 28.07.1951, oznámenie č. 319/1996   Z. z.),
10. Revidovanej Európskej sociálnej charty (Štrasburg, 03.05.1996, oznámenie č. 273/2009  Z. z.),
11. Rámcového dohovoru na ochranu národnostných menšín (Štrasburg, 01.02.1995, oznámenie č. 160/1998 Z. z.), 
12. Európskej charty regionálnych alebo menšinových jazykov (Štrasburg, 05.11.1992, oznámenie č. 588/2001 Z. z.),
13. Zmluvy o Európskej únii,  Zmluvy o fungovaní Európskej únie (v znení Lisabonskej zmluvy) a iných právne záväzných aktov Európskej únie (Lisabon, 13.12.2007),
14. Charty základných práv Európskej únie (Nice, 07.12.2000),

b) prerokúva návrhy správ o plnení medzinárodných dohovorov ratifikovaných Slovenskou republikou a zmlúv o ľudských právach, ktorých je Slovenská republika zmluvnou stranou,

c) zabezpečuje koordináciu rezortných politík a aktivít ústredných orgánov štátnej správy v oblasti ľudských práv,

d) v oblasti ľudských práv spolupracuje s ministerstvami a inými ústrednými orgánmi štátnej správy, obcami, vyššími územnými celkami, orgánmi miestnej štátnej správy, mimovládnymi neziskovými organizáciami, vedeckými pracoviskami a akademickými inštitúciami a predkladá im podnety, návrhy a odporúčania v oblasti svojej pôsobnosti,

e) predkladá vláde návrhy týkajúce sa koncepcií politiky v oblastiach ochrany ľudských práv, návrhy jednotlivých opatrení a podnety na zlepšovanie stavu dodržiavania ľudských práv, a to z vlastnej iniciatívy alebo v rámci úloh, ktoré jej vláda uložila, 

f) zaujíma stanoviská a prijíma uznesenia k návrhom zákonov a iných všeobecne záväzných právnych predpisov, ako aj vládnych, rezortných a ďalších opatrení nelegislatívnej povahy, ktoré môžu mať dosahy na ochranu alebo dodržiavanie ľudských práv; o spôsobe predkladania materiálov uvedených v prvej vete môže rada rozhodnúť formou uznesenia,

g) zaujíma a zverejňuje stanoviská k aktuálnym otázkam v oblasti ľudských práv; v tejto súvislosti môže ako celok alebo prostredníctvom svojich členov, ako aj predsedov výborov a vedúcich pracovných skupín rady, vyžadovať informácie a stanoviská od ústredných orgánov štátnej správy, a to aj od tých, ktoré nemajú zastúpenie v rade, od ostatných orgánov štátnej správy a od organizácií a inštitúcií podriadených orgánom štátnej správy,
h) spolupracuje s Národnou radou Slovenskej republiky a jej výbormi.

(4) Odporúčania, stanoviská a uznesenia rady podľa tohto článku predkladá rada na prerokovanie vláde prostredníctvom svojho predsedu.

Čl. 4
Zloženie rady

(1) Rada sa skladá z predsedu rady, podpredsedov rady, tajomníka rady a ďalších členov rady. 

(2) Predsedom rady je podpredseda vlády pre ľudské práva a národnostné menšiny (ďalej len „predseda rady“). Predsedu rady vymenúva a odvoláva vláda. 

(3) Podpredsedami rady sú podpredseda vlády a minister práce, sociálnych vecí a rodiny, ministerka spravodlivosti a reprezentant občianskej spoločnosti (ďalej len „podpredsedovia rady“). Podpredsedov rady vymenúva a odvoláva vláda. Podpredsedu rady za občiansku spoločnosť vymenuje vláda na návrh Výboru pre mimovládne neziskové organizácie.

(4) Tajomníkom rady je generálny riaditeľ sekcie ľudských práv a rovnakého zaobchádzania Úradu vlády Slovenskej republiky (ďalej len „tajomník rady“), ktorého vymenúva a odvoláva predseda rady.  

(5) Ďalšími členmi rady, ktorých vymenúva a odvoláva predseda rady, sú:

a)	štátny tajomník ministerstva zahraničných vecí,
b)	štátny tajomník ministerstva školstva, vedy, výskumu a športu,
c)	štátny tajomník ministerstva kultúry,
d)	štátny tajomník ministerstva zdravotníctva,
e)	štátny tajomník ministerstva vnútra,
f)	štátny tajomník ministerstva financií, 
g)	štátny tajomník ministerstva hospodárstva,
h)	štátny tajomník ministerstva životného prostredia,
i)	štátny tajomník ministerstva dopravy, výstavby a regionálneho rozvoja,
j)	štátny tajomník ministerstva pôdohospodárstva a rozvoja vidieka,
k)	štátny tajomník ministerstva obrany,
l)	zástupca Združenia miest a obcí Slovenska,
m)	zástupca Únie miest Slovenska,
n)	zástupca Združenia samosprávnych krajov SK 8,
o)	osem významných odborníkov z teórie a praxe z oblasti ľudských práv na základe nominácií organizácií a inštitúcií,
p)	splnomocnenec vlády Slovenskej republiky pre rómske komunity,
q)	splnomocnenec vlády Slovenskej republiky pre rozvoj občianskej spoločnosti,
r)	verejný ochranca práv,
s)	výkonný riaditeľ Slovenského národného strediska pre ľudské práva,
t)	podpredsedovia výborov uvedených v čl. 6 štatútu.

(6) Predseda rady vymenúva a odvoláva osem významných odborníkov z teórie a praxe            z oblasti ľudských práv, ktorí pôsobia v oblasti ochrany ľudských práv, a to na základe návrhov relevantných zástupcov akademickej obce, profesijných a mimovládnych organizácií a iných právnických osôb alebo fyzických osôb. 

(7) Členstvo v rade je čestnou funkciou. 

Členovi rady, ktorý nie je zamestnancom verejnej správy, je priznaná náhrada cestovných, stravovacích a ubytovacích výdavkov v zmysle zákona č. 283/2002 Z. z. o cestovných náhradách. Členom rady, ktorí nie sú zamestnancami verejnej správy, a prizvaným odborníkom v oblasti ľudských práv prináleží odmena za prácu, ktorú pre radu preukázateľne vykonávajú na objednávku alebo na základe dohody o vykonaní práce mimo pracovného pomeru. Výšku odmeny navrhuje tajomník rady a schvaľuje vedúci Úradu vlády Slovenskej republiky.

(8) Na zasadnutie rady predseda rady vždy prizýva:

a)	zástupcu Výboru Národnej rady Slovenskej republiky pre ľudské práva a národnostné menšiny,
b)	zástupcu Ústavnoprávneho výboru Národnej rady Slovenskej republiky, 
c)	tajomníka Legislatívnej rady vlády Slovenskej republiky,
d)	zástupcu Kancelárie predsedníčky vlády Slovenskej republiky,
e)	zástupcu Kancelárie vedúceho Úradu vlády Slovenskej republiky,
f)	zástupcu Konfederácie odborových zväzov.

Stáli prizývaní zástupcovia a tajomník majú poradný hlas.

(9) Neprítomnosť na zasadnutí rady vo výnimočných a ospravedlniteľných prípadoch musí člen rady vopred tajomníkovi rady oznámiť. Účasť člena rady na jej zasadnutí je zastupiteľná na základe písomného poverenia, súčasťou ktorého je poverenie vyjadrovať sa, zaujímať stanoviská a hlasovať k otázkam prerokúvaným na zasadnutí rady.

(10) Na zasadnutie rady môže predseda rady, vzhľadom na charakter prerokúvaných tém, ako aj na podnet člena rady, prizvať ďalších expertov.

(11) Funkčné obdobie predsedu rady, podpredsedov rady a tajomníka rady sa riadi výkonom funkcie vlády. Členovia rady po skončení funkčného obdobia vlády vykonávajú činnosť        do vymenovania nových členov. Odborníci v oblasti ľudských práv v zmysle čl. 4 ods. 5 môžu byť členmi rady viac po sebe nasledujúcich funkčných období vlády.

(12) Členstvo v rade zaniká:

a)	smrťou alebo vyhlásením za mŕtveho,
b)	odvolaním,
c)	písomným vzdaním sa členstva; v tomto prípade členstvo zaniká nasledujúci deň po doručení písomného oznámenia o vzdaní sa členstva predsedovi rady,
d)	z titulu zániku výkonu funkcie, ak je právnym dôvodom vzniku členstva v rade,
e)	zrušením rady.

Čl. 5
Práva a povinnosti predsedu rady, podpredsedov rady, tajomníka rady 
a ďalších členov rady

(1) Predseda rady:

a)	riadi činnosť rady,
b)	zodpovedá za činnosť rady vláde,
c)	zvoláva zasadnutia rady,
d)	určuje program zasadnutia rady, vychádzajúc aj z návrhov členov rady,
e)	vedie zasadnutia rady,
f)	navrhuje závery zo zasadnutia rady, vychádzajúc aj z návrhov členov rady,
g)	schvaľuje záznam zo zasadnutia rady, po zapracovaní pripomienok členov rady prítomných na jej zasadnutí,
h)	predkladá vláde iniciatívne návrhy, odporúčania a uznesenia rady v oblasti vyhodnocovania stavu, podpory, ochrany a úrovne dodržiavania ľudských práv v Slovenskej republike,
i)	predkladá vláde odporúčania, stanoviská a uznesenia k návrhom zákonov a iných právnych predpisov, ako aj vládnych, rezortných a ďalších opatrení nelegislatívnej povahy, ktoré môžu mať dosahy na ochranu alebo dodržiavanie ľudských práv,  
j)	vymenúva a odvoláva vedúcich pracovných skupín.

(2) Podpredsedovia rady zastupujú predsedu rady počas jeho neprítomnosti v rozsahu práv 
a povinností, ktorými ich predseda rady poverí. 

(3) Tajomník rady:

a)	pripravuje návrh plánu činnosti rady,
b)	organizačne a administratívne zabezpečuje prípravu zasadnutí rady,
c)	informuje radu o plnení jej uznesení,
d)	zodpovedá za prípravu stanovísk, návrhov a odporúčaní k materiálom predkladaným na zasadnutie rady,
e)	zabezpečuje vyhotovenie uznesení a záznamu zo zasadnutia rady; uznesenia, záznamy a ďalšia spisová dokumentácia rady sa archivujú u tajomníka rady,
f)	spolupracuje s tajomníkmi výborov a vedúcimi pracovných skupín,
g)   zúčastňuje sa na zasadnutí rady bez hlasovacieho práva.

(4) Ďalší členovia rady:

a)	zúčastňujú sa na zasadnutí rady s hlasovacím právom,
b)	vyjadrujú sa k programu a materiálom predkladaným na zasadnutia rady,
c)	iniciatívne predkladajú návrhy, odporúčania a stanoviská.

Čl. 6 
Výbory 

(1) V rámci rady pôsobia výbory, ktoré majú charakter stálych odborných orgánov rady. Tieto výbory zriaďuje vláda svojím uznesením.

(2) V zmysle ustanovení čl. 10 štatútu vznikajú transformáciou doterajších poradných orgánov vlády pôsobiacich v oblasti ľudských práv a podpory občianskej spoločnosti tieto výbory: 
a) 	Výbor pre národnostné menšiny a etnické skupiny,
b)	Výbor pre mimovládne neziskové organizácie,
c) 	Výbor pre seniorov, 
d) 	Výbor pre osoby so zdravotným postihnutím,
e) 	Výbor pre rodovú rovnosť,
f)  	Výbor pre deti a mládež.

(3) V zmysle ustanovení čl. 10 štatútu vznikajú nové výbory pôsobiace v oblasti ľudských práv:
a)	Výbor pre výskum, vzdelávanie a výchovu v oblasti ľudských práv a rozvojového vzdelávania,
b)  Výbor pre predchádzanie a elimináciu rasizmu, xenofóbie, antisemitizmu a ostatných 
foriem intolerancie.

(4) Postavenie, úlohy a činnosť výborov upravujú štatúty, ktoré schvaľuje rada. Spôsob vypracovania štatútov je upravený v čl. 10 štatútu.

(5) Podľa potreby je možné zriadiť ďalšie výbory. O zriadení týchto výborov rozhoduje vláda uznesením na základe odporúčania rady na odôvodnený návrh jej členov alebo mimovládnych organizácií.

(6) O zrušení výboru rozhoduje vláda uznesením.

(7) Výbor sa skladá z predsedu výboru, podpredsedu výboru, tajomníka výboru a ďalších členov výboru. 

(8) Činnosť výboru riadi predseda výboru, ktorého vymenúva a odvoláva vláda: 

a) predsedom Výboru pre národnostné menšiny a etnické skupiny je podpredseda vlády       pre ľudské práva a národnostné menšiny,

b) predsedom Výboru pre mimovládne neziskové organizácie je splnomocnenec vlády         pre rozvoj občianskej spoločnosti,

c) predsedom Výboru pre seniorov je podpredseda vlády a minister práce, sociálnych vecí a rodiny,

d) predsedom Výboru pre osoby so zdravotným postihnutím je podpredseda vlády a minister práce, sociálnych vecí a rodiny,

e) predsedom Výboru pre rodovú rovnosť je podpredseda vlády a minister práce, sociálnych vecí a rodiny,

f) predsedom Výboru pre deti a mládež je podpredseda vlády a minister práce, sociálnych vecí a rodiny,

g) predsedom Výboru pre výskum, vzdelávanie a výchovu v oblasti ľudských práv a rozvojového vzdelávania je podpredseda vlády pre ľudské práva a národnostné menšiny,

h) predsedom Výboru pre predchádzanie a elimináciu rasizmu, xenofóbie, antisemitizmu a ostatných foriem intolerancie je podpredseda vlády pre ľudské práva a národnostné menšiny.

(9) Podpredsedom výboru je zástupca organizácie zaoberajúcej sa danou problematikou alebo odborník preukázateľne pôsobiaci v oblasti zodpovedajúcej pôsobnosti daného výboru. Podpredsedu výboru vymenúva a odvoláva predseda výboru na návrh členov výboru.

(10) Tajomníkom výboru je zamestnanec štátnej správy, ktorého vymenúva a odvoláva predseda výboru.  

(11) Ďalšími  členmi výboru, ktorých vymenúva a odvoláva predseda výboru, sú zástupcovia štátnej správy na úrovni štátnych tajomníkov alebo generálnych riaditeľov, resp. riaditeľov vecne príslušných sekcií/odborov jednotlivých rezortov a zástupcovia organizácií zaoberajúcich sa danou problematikou a odborníci preukázateľne sa angažujúci v oblasti zodpovedajúcej pôsobnosti daného výboru. Ich nomináciu upravuje štatút výboru.  

(12) Na rokovanie výboru môže predseda výboru, vzhľadom na charakter prerokúvaných tém, ako aj na podnet člena výboru, prizvať ďalších expertov.

(13) Výbory najmä:

a) dávajú rade podnety na zvýšenie úrovne podpory, ochrany a dodržiavania ľudských práv,
b) prostredníctvom svojich predsedov a podpredsedov spolupracujú s príslušnými rezortmi   na vypracovávaní návrhov správ pre kontrolné mechanizmy medzinárodných zmlúv               o ľudských právach,
c) na základe uznesenia rady alebo z vlastnej iniciatívy spracúvajú pre radu návrhy čiastkových a systémových opatrení pre zlepšenie dodržiavania stavu ľudských práv v Slovenskej republike,
d) na zasadnutia rady spracúvajú návrhy stanovísk a uznesení k návrhom zákonov, všeobecne záväzných a interných právnych predpisov, ako aj vládnych, rezortných a ďalších opatrení nelegislatívnej povahy, ktoré môžu mať dosahy na ochranu alebo dodržiavanie ľudských práv alebo súvisia s rozvojom občianskej spoločnosti,
e) v oblasti ľudských práv spolupracujú s ministerstvami a inými ústrednými orgánmi štátnej správy, obcami, vyššími územnými celkami, orgánmi miestnej štátnej správy, mimovládnymi neziskovými organizáciami, vedeckými pracoviskami a akademickými inštitúciami.

(14) Konkrétne oblasti pôsobnosti jednotlivých výborov sú upravené v štatútoch príslušných výborov.

(15) Výbory môžu v oblasti svojej vecnej pôsobnosti prijímať zásadné stanoviská formou uznesení, ktoré sú pre radu záväzné. Uznesenia podľa predchádzajúcej vety sú prijímané 3/5 väčšinou všetkých členov výboru. Prijímanie zásadných stanovísk upravuje štatút príslušného výboru.

(16) Činnosť výborov zabezpečujú sekretariáty výborov:

a) úlohy sekretariátu Výboru pre národnostné menšiny a etnické skupiny plní Úrad vlády Slovenskej republiky,

b) úlohy sekretariátu Výboru pre mimovládne neziskové organizácie plní Úrad vlády Slovenskej republiky,

c) úlohy sekretariátu Výboru pre seniorov plní Ministerstvo práce, sociálnych vecí a rodiny Slovenskej republiky,

d) úlohy sekretariátu Výboru pre osoby so zdravotným postihnutím plní Ministerstvo práce, sociálnych vecí a rodiny Slovenskej republiky,

e) úlohy sekretariátu Výboru pre rodovú rovnosť plní Ministerstvo práce, sociálnych vecí a rodiny Slovenskej republiky,

f) úlohy sekretariátu Výboru pre deti a mládež plní Ministerstvo práce, sociálnych vecí a rodiny Slovenskej republiky,

g) úlohy sekretariátu Výboru pre výskum, vzdelávanie a výchovu v oblasti ľudských práv a rozvojového vzdelávania plní Úrad vlády Slovenskej republiky,

h) úlohy sekretariátu Výboru pre predchádzanie a elimináciu rasizmu, xenofóbie, antisemitizmu a ostatných foriem intolerancie plní Úrad vlády Slovenskej republiky.

Čl. 7
Pracovné skupiny

(1) Rada môže podľa potreby zriaďovať dočasné odborné pracovné skupiny. Pracovné skupiny nemajú vlastný štatút.

(2) Pracovné skupiny zriaďuje a zrušuje predseda na návrh členov rady. Vedúcim pracovnej skupiny môže byť len člen rady. K práci v pracovnej skupine môžu byť prizvané iné fyzické osoby, ktoré sú odborníkmi v oblasti prerokovávanej v pracovnej skupine.

(3) Pracovné skupiny sa zaoberajú čiastkovými otázkami z oblasti pôsobnosti rady, predovšetkým pripravujú podklady pre zasadanie rady.

Čl. 8
Zasadnutia rady

(1) Zasadnutie rady zvoláva predseda rady podľa potreby najmenej štyrikrát ročne,             a to písomne, najmenej sedem dní vopred. 

(2) Zasadnutie rady je predseda rady povinný zvolať do 15 dní od doručenia písomnej žiadosti najmenej jednej tretiny členov rady.

(3) Zasadnutie rady vedie predseda rady a v čase jeho neprítomnosti jeden z podpredsedov rady.

(4) Rada je spôsobilá zasadať, uznášať sa, ak je prítomná najmenej 3/5 väčšina všetkých jej členov. 

(5) K prerokúvaným materiálom prijíma rada stanovisko formou uznesenia. Uznesenie rady má pre vládu odporúčajúci charakter. Uznesenie rady je prijaté, ak zaň hlasuje nadpolovičná väčšina prítomných členov rady. Pri rovnosti hlasov rozhoduje hlas predsedu rady, prípadne jedného z podpredsedov rady, ak vedie zasadnutie rady. 

(6) Rada na začiatku zasadnutia prerokuje návrh programu zasadnutia navrhnutý predsedom rady, podpredsedom rady alebo členmi rady, ktorí zvolali zasadnutie rady, a o jeho schválení rozhoduje hlasovaním. Rada môže pri prerokúvaní návrhu programu zasadnutia rady na návrh člena rady navrhnutý program doplniť alebo zmeniť. 

(7) Zasadnutia rady sú verejné, ak rada v konkrétnom prípade nerozhodne inak. Účasť verejnosti sa umožňuje do naplnenia kapacity miestnosti, v ktorej rada rokuje na základe registrácie. Zverejnenie informácií o termíne zasadnutia rady, podmienkach registrácie a o výsledkoch zasadnutia zabezpečí sekretariát rady na webovom sídle Úradu vlády Slovenskej republiky.

(8) Rokovania rady sa riadia rokovacím poriadkom, ktorý schvaľuje rada. Návrh rokovacieho poriadku predkladá tajomník rady. 

Čl. 9
Sekretariát rady

(1) Úlohy spojené s organizačným a administratívno-technickým zabezpečovaním činnosti rady plní sekcia ľudských práv a rovnakého zaobchádzania Úradu vlády Slovenskej republiky ako sekretariát rady pod vedením tajomníka rady.

(2) Sekretariát rady:

a)	administratívne a organizačne zabezpečuje činnosť rady, 
b)	koordinuje prácu sekretariátov výborov, sústreďuje a pripravuje podklady a informácie potrebné pre činnosť rady,
c)	spracúva odborné podklady na zasadnutie rady na základe pokynov predsedu rady,
d)	spolupracuje s predsedami, podpredsedami výborov a vedúcimi pracovných skupín rady,
e)	pravidelne zverejňuje všetky informácie o rade a jej činnosti vrátane informácií o jej výboroch a pracovných skupinách a ich činnosti na webovom sídle podpredsedu vlády Slovenskej republiky pre ľudské práva a národnostné menšiny a sekcie ľudských práv a rovnakého zaobchádzania,
f)	spolupracuje s vecne príslušnými právnickými osobami a fyzickými osobami.

(3) Výdavky spojené s činnosťou rady a výborov v gescii Úradu vlády Slovenskej republiky sa uhrádzajú z rozpočtových prostriedkov kapitoly Úradu vlády Slovenskej republiky. 

Čl. 10
Prechodné ustanovenia

(1) Na prvom - ustanovujúcom zasadnutí rady sa namiesto zástupcov reprezentujúcich výbory zriadené podľa čl. 6 ods. 2 štatútu zúčastnia tajomníci poradných orgánov vlády, na činnosť ktorých majú zriaďované výbory nadviazať. Prvé ustanovujúce zasadnutie rady sa uskutoční do 30 dní od schválenia tohto štatútu vládou. Zástupcami Výboru pre výskum, vzdelávanie a výchovu v oblasti ľudských práv a rozvojového vzdelávania a Výboru pre predchádzanie a elimináciu rasizmu, xenofóbie, antisemitizmu a ostatných foriem intolerancie na ustanovujúcom zasadnutí rady budú reprezentanti organizácií a inštitúcií venujúcich sa danej problematike prizvaní na zasadnutie predsedom rady na návrh týchto organizácií a inštitúcií. Výbor pre deti a mládež bude zastúpený riaditeľom Sekretariátu výboru ministrov pre deti.

(2) Predseda rady poverí tajomníka vypracovaním štatútov výborov. Pri vypracovaní štatútov tajomník spolupracuje s tajomníkmi poradných orgánov vlády, na činnosť ktorých majú zriaďované výbory nadviazať, a so zástupcami novovytvorených výborov a predloží ich rade na schválenie.   

(3) Oprávnenia a povinnosti poradných orgánov vlády, na činnosť ktorých majú zriaďované výbory nadviazať, vyplývajúce z ich pôvodných štatútov, zostávajú zachované do doby schválenia štatútov výborov podľa článku 6 ods. 2 tohto štatútu. 

(4) Prvé rokovanie Výboru pre národnostné menšiny a etnické skupiny zvoláva podpredseda vlády pre ľudské práva a národnostné menšiny do 30 dní od ustanovujúceho zasadnutia rady. Návrh štatútu výboru bude zaradený na prvé zasadnutie rady.

(5) Prvé rokovanie Výboru pre mimovládne neziskové organizácie zvoláva splnomocnenec vlády pre rozvoj občianskej spoločnosti do 30 dní od ustanovujúceho zasadnutia rady. Prvého rokovania sa zúčastnia reprezentanti mimovládnych neziskových organizácií a zástupcovia dotknutých rezortov zastúpených v Rade vlády SR pre mimovládne neziskové organizácie podľa uznesenia vlády č. 536 z 20. júna 2007. Rokovania sa môžu zúčastniť aj zástupcovia ďalších mimovládnych neziskových organizácií. Návrh štatútu výboru bude zaradený na druhé zasadnutie rady. 

(6) Prvé rokovanie Výboru pre seniorov zvoláva podpredseda vlády a minister práce, sociálnych vecí a rodiny do 60 dní od ustanovujúceho zasadnutia rady. Rokovania sa zúčastnia zástupcovia organizácií a inštitúcií zastupujúcich záujmy seniorov a zástupcovia dotknutých rezortov. Návrh štatútu výboru bude zaradený na druhé zasadnutie rady. 

(7) Prvé rokovanie Výboru pre osoby so zdravotným postihnutím zvoláva podpredseda vlády a minister práce, sociálnych vecí a rodiny do 60 dní od ustanovujúceho zasadnutia rady. Prvého rokovania sa zúčastnia zástupcovia organizácií a inštitúcií uvedených v článku 4,    ods. 5 písm. c) a da) štatútu Rady vlády SR pre osoby so zdravotným postihnutím, schváleného uznesením vlády č. 488 z 9. júla 2008, a zástupcovia dotknutých rezortov. Návrh štatútu výboru bude zaradený na druhé zasadnutie rady. 

(8) Prvé rokovanie Výboru pre rodovú rovnosť zvoláva podpredseda vlády a minister práce, sociálnych vecí a rodiny do 60 dní od ustanovujúceho zasadnutia rady. Prvého rokovania sa zúčastnia zástupcovia organizácií a inštitúcií uvedených v článku 4, ods. 5 písm. b) a c) štatútu Rady vlády SR pre rodovú rovnosť, schváleného uznesením vlády č. 862 z 11. októbra 2007, a zástupcovia dotknutých rezortov. Rokovania sa môžu zúčastniť aj zástupcovia ďalších organizácií a inštitúcií zaoberajúcich sa danou problematikou. Návrh štatútu výboru bude zaradený na druhé zasadnutie rady. 

(9) Prvé rokovanie Výboru pre deti a mládež zvoláva podpredseda vlády a minister práce, sociálnych vecí a rodiny do 60 dní od ustanovujúceho zasadnutia rady. Prvého rokovania sa zúčastnia zástupcovia organizácií a inštitúcií zaoberajúcich sa danou problematikou a zástupcovia dotknutých rezortov. Návrh štatútu výboru bude zaradený na druhé zasadnutie rady. 

(10) Prvé rokovanie Výboru pre výskum, vzdelávanie a výchovu v oblasti ľudských práv a rozvojového vzdelávania zvoláva podpredseda vlády pre ľudské práva a národnostné menšiny do 60 dní od ustanovujúceho zasadnutia rady. Prvého rokovania sa zúčastnia zástupcovia organizácií a inštitúcií zaoberajúcich sa danou problematikou a zástupcovia dotknutých rezortov. Návrh štatútu výboru bude zaradený na druhé zasadnutie rady. 

(11) Prvé rokovanie Výboru pre predchádzanie a elimináciu rasizmu, xenofóbie, antisemitizmu a ostatných foriem intolerancie zvoláva podpredseda vlády pre ľudské práva a národnostné menšiny do 60 dní od ustanovujúceho zasadnutia rady. Prvého rokovania sa zúčastnia zástupcovia organizácií a inštitúcií zaoberajúcich sa danou problematikou                a zástupcovia dotknutých rezortov. Návrh štatútu výboru bude zaradený na druhé zasadnutie rady. 

(12) Nominácia zástupcov dotknutých rezortov vo výboroch rady bude predmetom rokovania ustanovujúceho zasadnutia rady, s výnimkou nominácie zástupcov rezortov vo Výbore pre národnostné menšiny a etnické skupiny, ktorá je upravená v štatúte tohto výboru.  

(13) Úlohy vyplývajúce z projektu Rady Európy „Hodnotenie politiky v oblasti participácie detí a mládeže“ prechádzajú zo Sekretariátu výboru ministrov pre deti na Výbor pre deti           a mládež.

Čl. 11
Záverečné ustanovenie

Štatút možno meniť a dopĺňať písomnými dodatkami, ktoré schvaľuje vláda. 

Čl. 12
Účinnosť

Tento štatút nadobúda účinnosť dňom jeho schválenia vládou. 

Dodatok č. 1 k tomuto štatútu nadobudol účinnosť dňa 14. decembra 2011.

V Bratislave, dňa 14. decembra 2011

         

Rudolf Chmel
podpredseda vlády SR a predseda Rady vlády SR  
           pre ľudské práva, národnostné menšiny
                          a rodovú rovnosť